钦定古今图书集成/明伦汇编/氏族典/第471卷 > 《廖用贤尚友录》 > 蔡兴宗
## 钦定古今图书集成/明伦汇编/氏族典/第471卷 > 《廖用贤尚友录》 > 蔡兴宗

按《宋书蔡廓传》，“廓子兴宗，初为彭城王义康司徒行
参军，太子舍人，又为太子洗马，迁中庶子。世祖践阼，
迁临海太守，征为黄门郎，俄迁尚书吏部郎，转司徒
左长史，迁侍中。每正言得失，无所顾惮，由是失旨，左
迁司空沈庆之长史，行兖州事，还为廷尉卿，迁左民
尚书，转掌吏部。时上方盛淫宴，虐侮群臣，唯兴宗以”
方直见惮，不被侵媟。江夏王义恭受遗诏辅政，而引
身避事，政归近习。越骑校尉戴法兴、中书舍人巢尚
之专制朝权，威行远近。兴宗箴规得失，博论朝政，由
是大忤义恭。及法兴等出吴郡太守，固辞，执政愈怒。
转南东海太守，又不拜，苦求益州。义恭大怒，上表言
之，诏除兴宗新昌太守。义恭诛，重除吏部尚书。太宗
定大事，迁尚书右仆射，封乐安县伯。泰豫元年薨。子
景元，雅有父风，为中书郎、晋陵太守，太尉从事中郎。
昇明末卒。